Шахановтың шындығы. «Өлең 40-45 жыл бұрын жазылған...»
"Шахановтың шындығы. «Өлең 40-45 жыл бұрын жазылған...»" | "https://abai.kz/post/112029"
TITLE: Шахановтың шындығы. «Өлең 40-45 жыл бұрын жазылған...»
URL: https://abai.kz/post/112029
META: "Шахановтың шындығы. «Өлең 40-45 жыл бұрын жазылған...»" | "https://abai.kz/post/112029"
DATE: 07.05.2020
AUTHOR(s): Abai.kz
TOTAL WORDS: 840
TEXT: Осыдан біраз уақыт бұрын «Facebook» желісінде Қазақстанның Халық жазушысы, ақын, қоғам қайраткері Мұхтар Шахановтың Серікжан Білашұлына «арнаған» өлеңі жария болды. Дәлірек айтсақ, әлеуметтік желі қолданушылары ақынның «Еркектерге көзқарас және әйелге сирек жолығатын бақ» атты өлеңін жариялап, «автор бұл өлеңді Серікжан Білашұлына арнаған», деп таратты. Әуелі әлгі өлеңнің толық мәтінімен таныс болыңыздар: ЕРКЕКТЕРГЕ КӨЗҚАРАС немесе ӘЙЕЛГЕ СИРЕК ЖОЛЫҒАТЫН БАҚ (Қазақтың батыр ұлы Серікжан Біләшұлына арнадым) Отырарда бір қадірлі қарияның қанатты, Тұлпар тектес аты бопты сүйсінткен бар алапты. Мінезі сәл жайсыз екен шодыр бала іспетті, Шаршап-талып шөлдесе де арықтан су ішпепті. Жек көргенін жақын келсе, тарпып, теуіп тістепті, Содан аяқ шідерленіп, бастан жүген түспепті. Бозбалалар сымбатына көз тастайтын табына, Қарияның ай дидарлы қызы бопты тағы да. Сол жас ару, әкесіне былай депті бір күні: - Әке, сенің дарқандығың шақырады күлкіні, Қиқар, тентек мына атыңды мәпелеуді қоймайсың, Айырбастап, сатып, сойып, неге көзін жоймайсың? - Рас, қызым, сөзіңнің жоқ қатесі, Аттың қиқар мінезі бар, - деп күрсінді әкесі, - Тек бұл бейбақ - ат біткеннің зерегі, Түскен кезде бәйгелерге, жарысқа, Жаралғандай шабу үшін алысқа Арын салып, күшін, терін төгеді, Бірақ сөзсіз бірінші боп келеді. Әйгілеген елге күшін, Сол ғаламат еңбегі үшін, Қиқарлығын кешіруге болмай ма?! Кешірмесек, бетте таңба қалмай ма?! Аз ба елде тұлпарды асқан бағы бар, Жуас, көнбіс, моп-момақан жабылар?! Қасиетін сезбесе де, тәлім алар, табынар, Жуасты әркез мақтайтын жұрт табылар. Бәлкім, тұлпар сол үшін де ызалы, Ызалыны бағалауға шабандаумыз біз әлі. Нағыз еркек тұлпарға ұқсас, айнам-ау, Саған қылмыс ол жайында ойламау. Толғағы кем талғамыңа бар таңым, Басыңа бақ қонбай ма деп қорқамын... Дұрыс шығып әкесінің есебі, Қыздың жолы болмай қапты деседі. Ойлан, жуас жан іздеген, жар іздеген, жас талап, Өмір сенің күткеніңнен әлдеқайда басқарақ, Еркек сұлу көрінбей ме еркімен, Еркіндіктің нұры ойнаған көркімен. Жалғандыққа күрес ашқан ісімен, Сүйгеніне берген қайсар сертімен Және соны қорғай білген күшімен. Ойлы әлемнің әйелдерсіз күні бар ма көктеген, Әйтсе де мен әйелге ұқсас еркектерді жек көрем! Еркектерге еліктеген әйелдің де аз табары, Иә, әр жыныс өз мінезін сақтауымен бағалы. Жігіт жігіт санала ма бұғып жүрсе тасаңда, Өз пікірі жоқ еркектен қорқу керек қашанда! Қанаттыны кері тартып, табандап, Ұшар кезде ұша алмайтын шабандап, Өз пікірі жоқ еркектер ел басқарса, не болмақ?! Тоқтамайды еркектер мен телпектердің жарысы, Ойлан, қалқам, еркекті еркек етіп келген - намысы. Мықты кім бар намыс атты батырдан, Бір сөз үшін қаншама еркек тіршіліктен жан кешті. Бір сөз үшін жекпе-жекке шақырған Қайсар Пушкин Дантесті. Ар-намыстың құрбандығы Аз болмапты, қайраулы әлі әділеттің балтасы. Жердің аман тұрғандығы - Сол намысқой еркектердің арқасы. Әркез нұрлы үміт сеуіп алдымызда таң жатсын, Қайғы келсе жеңілмейтін, Бақыт келсе семірмейтін, Ер мінезін қадірлейтін Әйелдердің даңқы артсын! Ал, жас ару, тұрмайды ешкім жолыңда, Өз тағдырың дәл қазір өз қолыңда. Талғамыңды әйгілей ме талабың, Көкейіңді сезіп тұрмын, қарағым. Айтқаныңнан шықпайтын, Меселіңді жықпайтын, Саған момын, жұп-жуас еркек керек, Жо-жоқ, еркек емес-ау, телпек керек. Егер бүгін қайта туса ұлы Абай, Ол да саған қалар еді ұнамай. Бақаның да әніне сай бағы бар, Іздегенің жабы болса, табылар. Нағыз бақыт тұяғымен тұлпардың, Қиялымен сұңқардың Өлшенетін мына ұшқыр заманда Бірте-бірте құнсызданар бағаң да. Мен сенемін, шын еркектің алдында Қызаратын күн туады саған да... . . . . . . . . . . . . . . . . . . . . . . . . . . . . . . . . . . Тек ол күннің кеш келгені жаман да! Р.S. Беу, Серікжан, ардақты інім, батырым, Сұйықтады менің дағы ақылым. Жас ұлғайды, білмей қалам, Алысым кім, жақыным, Намыссыз кім, батырым. Тіпті кейде сеніп қалам, Өсек айтса қатыным. Азайғаны осы болар Тау көтере алмас салмақтың, Осы күні жел айдаған қаңбақпын. Сезеді ішім азайғанын, Жігітсің деп шығаратын бармақтың. Кәріліктің кесірінен, Бір иттердің шешімімен, Кестім сенің жолыңды, Кешір соны, ардақтым! Кешіре гөр, Ардақтым! "Оян, қазақ!" Фб-парақшасынан. Өз кезегінде бұл ақпарат та, ондағы өлең де қоғамның қызу талқысына түсті. Әлеуметтік желіде әртүрлі әңгімелер айтылды. Ел пікірі екіге жарылды. Ақын Мұхтар Шахановты ақтаушылар мен жақтаушылар да, даттаушылар да болды. Бір топ қазақ зиялылары ақынды қолдап мәлімдеме жасаған екен. Ал бүгін ақын аталған өлеңге һәм желіде өз атына айтылып жатқан сыни пікірлерге жауап беріпті. 2,5 минуттық бейне роликте талқы тудырған өлеңінің осыдан 40-45 жыл бұрын жазылғанын және оның Серікжан Біләшұлына еш қатысы жоқ екенін айтыпты... Мұхтар Шаханов: - Осыдан 40 жыл, 45 жыл бұрын мен «Еркектерге көзқарас және әйелге сирек жолығатын бақ» деген өлең жазған екем. Ал ол өлеңде рухсыздарға тиседі. Содан кейін, елдік, ұлттық мүддеге тамыр жібере алмаған адамдарға тиседі... Міне, сол өлеңді «Мен Серікжан Білашқа арнап жазыппын», деген өтірік шығып жатыр. Ол кезде Серікжан Біләштің заты түгілі атын да білмейтін, ешкім. Ал, қалай мен оған арнап жазамын? Бұл енді ұят мәселе ғой! Осыған байланысты маған былапыт сөздер айтылып жатыр. Жүзден астам адам сөйлеген. Әртүрлі деңгейдегі пікірлерін айтады. Соның барлығы мені жамандағанда төбе шашың тік тұрады. Мені қолдап, бірнеше мың адам пікір білдіріпті. Соларды мен қолдаймын. Барлығымыз, елдік, ұлттық, шындық мүдде биігінде жолыға берейік! Менің мынадай ұстанымым бар: Кім шындығын жоғалтып алса, Ақты – ақ, қараны – қара, деп айтудан қалса, Яғни, сөзі басқа, ісі басқа болса, Елдік, ұлттық мүддеге тамыр жібере алмаса, Пенделігі өзін емес, қоғамын да алдаса, Ондай ақынның да, ғалымның да, саясаткердің де мазмұны, даңқы далбаса! ;feature=youtu.be Abai.kz
